แม่ลูก “ศรีตรัง” วิ่งสวนกำไร Q2 ทรุด คาดนลท.ซื้อรับ “ปันผล” ยีลด์เกิน 3%
STA-STGT ควงคู่บวก สวนกำไรไตรมาส 2 ทรุด คาดนักลงทุนซื้อรับ “ปันผล” ยีลด์เกิน 3% ขึ้น XD 23 ส.ค.นี้
STA-STGT ควงคู่บวก สวนกำไรไตรมาส 2 ทรุด คาดนักลงทุนซื้อรับ “ปันผล” ยีลด์เกิน 3% ขึ้น XD 23 ส.ค.นี้
11 ส.ค. 2565

ผู้สื่อข่าวรายงานว่า วันนี้ (11 ส.ค.65) ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 10:42 น. อยู่ที่ระดับ 22.70 บาท บวก 0.40 บาท หรือ 1.79% สูงสุดที่ระดับ 22.90 บาท ต่ำสุดที่ระดับ 22.30 บาท ด้วยมูลค่าการซื้อขาย 63.69 ล้านบาท
บริษัท ศรีตรังโกลฟส์ (ประเทศไทย) จำกัด (มหาชน) หรือ STGT อยู่ที่ระดับ 16.50 บาท บวก 0.50 บาท หรือ 3.12% สูงสุดที่ระดับ 16.70 บาท ต่ำสุดที่ระดับ 16.10 บาท ด้วยมูลค่าการซื้อขาย 148.68 ล้านบาท
สำหรับราคาหุ้น STA และ STGT ที่ปรับตัวขึ้นบนกระดานนั้นคาดจะมาจากการที่นักลงทุนเข้ามาซื้อรอปันผล ซึ่ง STA กำหนดจ่ายปันผลจากงวดงวดดำเนินงานวันที่ 1 ม.ค.65 ถึงวันที่ 30 มิ.ย.65 เป็นเงินสดในอัตรา 1 บาทต่อหุ้น กำหนดขึ้นเครื่องหมาย XD วันที่ 23 ส.ค.65 จ่ายเงินปันผลวันที่ 8 ก.ย.65 ทั้งนี้เมื่อคิดอัตราผลตอบแทนปันผลจะอยู่ที่ราว 4.4%
ส่วน STGT กำหนดจ่ายปันผลจากงวดงวดดำเนินงานวันที่ 1 ม.ค.65 ถึงวันที่ 30 มิ.ย.65 เป็นเงินสดในอัตรา 0.50 บาทต่อหุ้น กำหนดขึ้นเครื่องหมาย XD วันที่ 23 ส.ค.65 จ่ายเงินปันผลวันที่ 7 ก.ย.65 ทั้งนี้เมื่อคิดอัตราผลตอบแทนปันผลจะอยู่ที่ราว 3%
อย่างไรก็ดีผลประกอบการไตรมาส 2/65 ของทั้งสองบริษัทมีกำไรสุทธิลดลง โดย STA มีกำไรสุทธิไตรมาส 2/65 อยู่ที่ 1.14 พันล้านบาท ลดลง 77.36% จากงวดเดียวกันของปีก่อน ส่วน STGT กำไรสุทธิอยู่ที่  616.46 ล้านบาท ลดลง 91.53% จากงวดเดียวกันของปีก่อน เนื่องมาจากรายได้จากการขายลดลงและราคาขายเฉลี่ยของถุงมือยางปรับลดลง